CELEX: 62013TN0606
Language: hu
Date: 2013-11-14 00:00:00
Title: T-603/13. sz. ügy: 2013. november 14-én benyújtott kereset — Léon Van Parys kontra Bizottság

25.1.2014   
            
            
               HU
            
            
               Az Európai Unió Hivatalos Lapja
            
            
               C 24/31
            
         2013. november 14-én benyújtott kereset — Léon Van Parys kontra Bizottság
   (T-603/13. sz. ügy)
   2014/C 24/57
   Az eljárás nyelve: holland
   
      Felek
   
   
      Felperes: Firma Léon Van Parys NV (Antwerpen, Belgium) (képviselők: P. Vlaemminck, B. Van Vooren és R. Verbeke ügyvédek)
   
      Alperes: Európai Bizottság
   
      Kérelmek
   
   A felperes azt kéri, hogy a Törvényszék:
   
               —
            
            
               semmisítse meg a Bizottság azon levelét, amelyben a Bizottság a Belgische Administratie der Douane en Accijnzentől (belga vám- és jövedéki hivatal) a 2454/93/EGK rendelet 907. cikke alapján további információkat kér, valamint semmisítse meg az Európai Bizottság 2013. szeptember 16-i levelét, amelyben a Firma Léon Van Paryst e kérésről és a 2454/93/EGK rendelet 907. cikkében előírt ügyintézési idő megszakításáról értesíti;
            
         
               —
            
            
               állapítsa meg, hogy a 2454/93/EGK rendelet 909. cikke a Törvényszék T-324/10. sz. ügyben 2013. március 19-én hozott ítéletét (REM/REC 07/07. sz. ügyirat) követően teljes egészében a felperes javára szólt;
            
         
               —
            
            
               a Bizottságot kötelezze a költségek viselésére.
            
         
      Jogalapok és fontosabb érvek
   
   Keresete alátámasztása érdekében a felperes két jogalapra hivatkozik.
   
               1.
            
            
               Az első jogalap azon alapul, hogy a Bizottság megsértette a 2454/93/EGK rendelet (1) 907. és 909. cikkét, valamint az EUMSZ 266. cikk első bekezdését. A felperes előadja, hogy az elsőnek említett rendelkezésen alapuló kilenchónapos határozathozatali határidő eltelt, következésképpen a Bizottság már nem jogosult elbírálni a vámelengedés iránti kérelmet. Ezért a Bizottságnak már nincs hatásköre olyan aktusokat hozni, amelyek meghaladják a Törvényszék T-324/10. sz., Firma Léon Van Parys kontra Bizottság ügyben 2013. március 19-én hozott ítéletével részben megsemmisített határozatának puszta helyesbítését.
            
         
               2.
            
            
               A második jogalap a 2454/93/EGK rendelet 907. cikkének és az Európai Unió Alapjogi Chartájának, különösen a megfelelő ügyintézéshez való jogra vonatkozó 41. cikkének megsértését érinti. A felperes előadja, hogy a Bizottság jogsértő módon használta ki azt a lehetőséget, hogy információkat kérjen, és ezáltal e kilenchónapos határidőt megszakítsa annak érdekében, hogy a 2454/93/EGK rendelet 909. cikkének későbbi alkalmazását elkerülje, vagy legalábbis elhalassza. Úgy véli, hogy ráadásul a gondos ügyintézés elvét is sérti, ha a Bizottság egy olyan probléma kapcsán, amelyre alapvetően a kilenchónapos határidő érvényes, azt a jogot igényli, hogy 2013-ban átfogó vizsgálatot kezdeményezzen egy olyan vámelengedés iránti kérelemmel összefüggésben, amelyet 2007 végén nyújtottak be, és amely az 1999. évi behozatalokra vonatkozik.
            
         
      (1)  A Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet (HL L 253., 1. o.; magyar nyelvű különkiadás 2. fejezet, 6. kötet, 3. o.).